Sydøstjyllands Politi søger vidner til graffitihærværk mod Mølleskolen og Ry Hallen.

- Det er sket på et tidspunkt natten til søndag, siger vicepolitiinspektør Lars Peter Madsen.

Det var ved Ry Hallen, at en 16-årig afghansk dreng for to uger siden blev overfaldet med en benzinbombe og kraftigt forbrændt.

Fire etnisk danske drenge er sigtet og fængslet for overfaldet, og alle de fem involverede gik på Mølleskolen.

Læs også : Borgmester: Skole kunne ikke forhindre benzinoverfald

Lars Peter Madsen kan dog ikke sige, om nattens hærværk har noget med den episode at gøre.

- Det kan vi slet ikke sige noget om, lyder det fra vicepolitiinspektøren.

En af teksterne lyder: "Bekæmp racisme og radikalisme".

- Den rammer stilen, men jeg vil af hensyn til efterforskningen ikke fortælle, hvad der ellers står, siger Lars Peter Madsen.

Politiet vil meget gerne høre fra folk, som måtte have bemærket noget omkring hallen eller skolen i nattens løb.

- Men vi vil også gerne høre fra folk, som kan sige, at der ikke var malet graffiti på et bestemt tidspunkt lørdag aften, understreger vicepolitiinspektør Lars Peter Madsen.

Sagen kort

• Det usædvanlige og grove overfald vakte stor opsigt, og i sidste uge offentliggjorde Skanderborg Kommune en redegørelse om sagen.

• Så sent som seks dage før episoden med benzinoverfaldet blev en elev fra årgangen sendt hjem efter håndgemæng med en anden elev. Begge elever var involveret i hændelsen om aftenen den 6. februar.

• Men selv om konfliktniveauet generelt er og var højt på årgangen, så havde skolelederen ikke set benzinoverfaldet komme. Den morgen, hvor overfaldet skete om aftenen, sad to af de involverede og arbejdede i gruppearbejde.